**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**ZÁKON**

z ... 2024,

**ktorým sa mení a dopĺňa zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z., zákona č. 126/2015 Z. z., zákona č. 376/2015 Z. z., zákona č. 160/2018 Z. z., nálezu Ústavného súdu Slovenskej republiky č. 34/2019 Z. z., zákona č. 505/2021 Z. z. a zákona č. 92/2022 Z. z. sa mení a dopĺňa takto:

1. § 3a a 3b vrátane nadpisov znejú:

**„§ 3a**

**Vymenovanie a odvolanie štatutárneho orgánu múzea alebo galérie**

1. Štatutárny orgán múzea alebo galérie podľa § 3 ods. 1 vymenúva a odvoláva štatutárny orgán zriaďovateľa tohto múzea alebo tejto galérie.
2. Štatutárny orgán vymenovaný podľa odseku 1 možno odvolať aj bez uvedenia dôvodu.

**§ 3b**

**Vymenovanie a odvolanie vedúceho zamestnanca riadiaceho organizačnú zložku, ktorá je múzeom alebo galériou**

1. Vedúceho zamestnanca riadiaceho múzeum, ktoré nie je právnickou osobou, alebo galériu, ktorá nie je právnickou osobou, vymenúva a odvoláva štatutárny orgán právnickej osoby, ktorej organizačnú zložku múzeum alebo galéria tvorí.
2. Vedúceho zamestnanca vymenovaného podľa odseku 1 možno odvolať aj bez uvedenia dôvodu.“.
3. Za § 21b sa vkladá § 21c, ktorý vrátane nadpisu znie:

**„§ 21c**

**Prechodné ustanovenia k úpravám účinným od 1. júna 2024**

1. Na obsadenie funkcie štatutárneho orgánu múzea alebo galérie podľa § 3 ods. 1, na ktoré bolo vyhlásené výberové konanie pred 1. júnom 2024, ktoré nebolo uskutočnené do 31. mája 2024, sa vzťahuje § 3a ods. 1 v znení účinnom od 1. júna 2024.
2. Ustanovenie § 3a ods. 2 v znení účinnom od 1. júna 2024 sa vzťahuje aj na štatutárny orgán múzea alebo galérie podľa § 3 ods. 1 vymenovaný pred 1. júnom 2024.
3. Na obsadenie funkcie vedúceho zamestnanca riadiaceho múzeum, ktoré nie je právnickou osobou, alebo galériu, ktorá nie je právnickou osobou, na ktoré bolo vyhlásené výberové konanie pred 1. júnom 2024, ktoré nebolo uskutočnené do 31. mája 2024, sa vzťahuje § 3b ods. 1 v znení účinnom od 1. júna 2024.
4. Ustanovenie § 3b ods. 2 v znení účinnom od 1. júna 2024 sa vzťahuje aj na vedúceho zamestnanca riadiaceho múzeum, ktoré nie je právnickou osobou, alebo galériu, ktorá nie je právnickou osobou, vymenovaného pred 1. júnom 2024.
5. Štatutárny orgán múzea alebo galérie podľa § 3 ods. 1 a vedúci zamestnanec riadiaci múzeum, ktoré nie je právnickou osobou, alebo galériu, ktorá nie je právnickou osobou, vymenovaný medzi 1. januárom 2022 a 31. májom 2024, vykonáva po 31. máji 2024 svoju funkciu bez časového obmedzenia.“.

**Čl. II**

Tento zákon nadobúda účinnosť 1. júna 2024.